CELEX: 32015D2021
Language: sk
Date: 2015-11-10 00:00:00
Title: Rozhodnutie Rady (EÚ) 2015/2021 z 10. novembra 2015 o pozícii, ktorá sa má zaujať v mene Európskej únie v rámci Konferencie ministrov Svetovej obchodnej organizácie k pristúpeniu Libérijskej republiky do Svetovej obchodnej organizácie

12.11.2015   
            
            
               SK
            
            
               Úradný vestník Európskej únie
            
            
               L 295/44
            
         ROZHODNUTIE RADY (EÚ) 2015/2021
   z 10. novembra 2015
   o pozícii, ktorá sa má zaujať v mene Európskej únie v rámci Konferencie ministrov Svetovej obchodnej organizácie k pristúpeniu Libérijskej republiky do Svetovej obchodnej organizácie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 91, článok 100 ods. 2 a článok 207 ods. 4 prvý pododsek v spojení s článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               Vláda Libérijskej republiky podala 13. júna 2007 žiadosť o pristúpenie k Dohode o založení Svetovej obchodnej organizácie uzavretej v Marrákeši (ďalej len „Marrakéšska dohoda“), a to v súlade s článkom XII uvedenej dohody.
            
         
               (2)
            
            
               Dňa 18. decembra 2007 bola zriadená pracovná skupina pre pristúpenie Libérijskej republiky s cieľom dosiahnuť dohodu o podmienkach pristúpenia prijateľných pre Libérijskú republiku a všetkých členov Svetovej obchodnej organizácie (WTO).
            
         
               (3)
            
            
               Komisia dohodla v mene Únie celý rad záväzkov týkajúcich sa otvorenia trhu zo strany Libérijskej republiky, ktoré sú v súlade s pokynmi Generálnej rady WTO pre pristúpenie najmenej rozvinutých krajín a ktoré spĺňajú požiadavky Únie, berúc do úvahy dvojstranné obchodné vzťahy s Libérijskou republikou v kontexte partnerstva EÚ – AKT.
            
         
               (4)
            
            
               Tieto záväzky sú teraz zapracované do Protokolu o pristúpení Libérijskej republiky do WTO (ďalej len „protokol o pristúpení“).
            
         
               (5)
            
            
               Očakáva sa, že pristúpenie do WTO bude mať pozitívny a dlhodobý vplyv na proces hospodárskej reformy a udržateľný rozvoj v Libérijskej republike.
            
         
               (6)
            
            
               Protokol o pristúpení by sa mal preto schváliť.
            
         
               (7)
            
            
               V článku XII Marrakéšskej dohody sa stanovuje, že podmienky pristúpenia je potrebné dohodnúť medzi pristupujúcim štátom a WTO a že Konferencia ministrov WTO schváli podmienky pristúpenia zo strany WTO. V článku IV.2 uvedenej dohody sa stanovuje, že v období medzi zasadnutiami Konferencie ministrov vykonáva jej funkcie Generálna rada WTO.
            
         
               (8)
            
            
               Preto je vhodné stanoviť pozíciu, ktorá sa má v mene Únie zaujať v rámci Konferencie ministrov WTO k pristúpeniu Libérijskej republiky do WTO,
            
         PRIJALA TOTO ROZHODNUTIE:
   Článok 1
   Pozícia, ktorá sa má zaujať v mene Európskej únie v rámci Konferencie ministrov Svetovej obchodnej organizácie k pristúpeniu Libérijskej republiky do Svetovej obchodnej organizácie, je pristúpenie schváliť.
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 10. novembra 2015
      
         
            Za Radu
         
         
            predseda
         
         P. GRAMEGNA